હરારે ખાતે શરૂ થયેલી ત્રિકોણીય શ્રેણીની પ્રથમ મેચમાં ઓસ્ટ્રેલિયાએ આજે પાકિસ્તાન ઉપર એક તરફી મેચમાં સરળરીતે જીત મેળવી હતી. ૫૫ બોલ ફેંકવાના બાકી હતા ત્યારે ઓસ્ટ્રેલિયાએ જીત મેળવી હતી. પ્રથમ બેટિંગ કરતા પાકિસ્તાનની ટીમ ૧૯.૫ ઓવરમાં ૧૧૬ રન કરીને ઓલઆઉટ થઇ ગઇ હતી. ઓસ્ટ્રેલિયા તરફથી સ્ટેનલેકે ચાર ઓવરમાં ૮ રન આપીને ચાર વિકેટ ઝડપી હતી. આ મેચમાં તેની મેન ઓફ દ મેચ તરીકે પસંદગી કરવામાં આવી હતી. જીતવા માટેના ૧૧૭ રન ઓસ્ટ્રેલિયાએ ૧૦.૫ ઓવરમાં બનાવી લીધા હતા. કેપ્ટન તરીકે મેદાનમાં રહેલા ફિન્ચે ૩૩ બોલમાં ચાર ચોગ્ગા અને છ છગ્ગાની મદદથી અણનમ ૬૮ રન બનાવ્યા હતા જ્યારે હેડ ૧૮ બોલમાં ૨૦ રન કરીને નોટઆઉટ રહ્યો હતો. આ ત્રિકોણીય શ્રેણીમાં ત્રીજી ટીમ તરીકે યજમાન ઝિમ્બાબ્વેની ટીમ છે. ઓસ્ટ્રેલિયાનો દેખાવ જોરદાર રહ્યો હતો.